孫志康許爲南釀前日已聞糴米欣然作詩以問之
作者：張耒
朝代：宋

paragraphs: 平生一尊酒，風月不可無。
謫官將十年，一醉未易圖。
市豈無旗亭，官亦有酒壚。
薄乃捩齒酸，一滴不可沽。
英英孫夫子，臭味真吾徒。
自云得異糵，乃出粳稻腴。
歲久精粹出，去者乃其粗。
醖釀纔浹日，芳甘已盈壺。
傖人喻其力，若火經茅蘆。
此語真野陋，殆出負販夫。
前日聞吉語，糴米已在途。
每恨乏陳糯，價直如買珠。
憐君久客囊，傾倒無復餘。
假器走僕僮，供我一笑娛。
欲爲漉巾潜，請學滌器如。
作詩以訊之，何日陳尊盂。